Over 400 har forladt Ny Alliance efter valget
Mellem 400 og 500 medlemmer har forladt Ny Alliance efter valget. - Ny Alliance var fra begyndelsen et drømmeparti for mange, siger partiets sekretariatschef.
Tirsdag d. 11. december 2007, kl. 17.35
Medlemsflugten fra Ny Alliance har været større end hidtil antaget.
Siden folketingsvalget den 13. november har mellem 400 og 500 medlemmer forladt Naser Khaders parti. Omkring 75 mennesker meldte sig for nylig ud af partiet med henvisning til Jørgen Poulsens økonomiske slagsmål med Dansk Røde Kors. Men nu viser det sig, at medlemsfrafaldet var endnu større i dagene lige efter valget.
- Det er klart, at der er nogle, der har meldt sig ind i partiet helt uden at vide, hvad det var, de meldte sig ind i. Nu har de fået syn for sagen under valgkampen, og så er der selvfølgelig nogen, der er blevet skuffede, siger partiets sekretariatschef, Lars Eriksen, til Ritzau.
Han påpeger, at folk har vidt forskellige årsager til at melde sig ud.
- Ny Alliance var fra begyndelsen et drømmeparti for mange. Partiet var udset til at løse alle mulige problemer. Nogle forventede, at det var mere borgerligt, andre at det var mindre borgerligt, siger han.
Ny Alliance har nu omkring 12.000 medlemmer.